Peter Hove

Peter Hove (født 12. juni 1904 i Stordal, død 17. mai 1981) var en norsk sogneprest, prost og psykolog. Han var en av grunnleggerne av rusomsorgsinstitusjonen Skogliheimen (senere Hop videregående skole) på Askøy, og av flere realskoler på Vestlandet. 


== Liv og virke ==


=== Teolog ===
Han tok examen artium ved Eid Landsgymnas, Nordfjordeid i 1925. Han ble cand. theol. fra Det teologiske menighetsfakultetet i 1929 og tok praktisk teologisk eksamen i 1930.  
Han ble ordinert til prest som vikar for sognepresten i Rennebu i 1930.  Han ble utnevnt til sogneprest i Haram, og virket der fra 1931 til 1950. Han var prost i Nordre Sunnmøre prosti fra 1947 til 1950. Fra 1950 til 1975 var han sogneprest i Laksevåg. 
Som pensjonist arbeidet Hove fra 1975 til 1980 som sykehusprest ved Sandviken psykiatriske sykehus, og betjente også Bergen Hospitalsprestembete.


=== Psykolog ===
Peter Hove tok embetseksamen i psykologi ved Universitetet i Oslo i 1949. Han var i en årrekke deltidsansatt som psykolog ved Bjørgvin bispedømmes familierådgivningskontor. Fra 1960 til 1962 var han leder for Skolepsykologisk kontor i kommunene Laksevåg, Fjell, Sund og Øygarden. Hove var lærer i psykologi ved Sjøkrigsskolen fra 1963 til 1971. I 1952 foretok han en studiereise for å lære om rusomsorgsarbeidet i Danmark og Sverige, og i 1955  ved Universitetet i Geneve. I 1958 hadde han et studieopphold ved Psykologisk Institutt ved Københavns Universitet, der han studerte skolepsykologi.


=== Etablering av realskoler ===
Som skolestyreformann i Haram i en årrekke, tok Hove i 1939 initiativ til å etablere en realskole i kommunen. Denne kom i drift i 1944 som en privat realskole i Brattvåg. Skolen ble i 1950 overtatt av kommunen som Haram kommunale realskole. 
Hove var medlem av Laksevåg herredsstyre i én periode. Han var nestleder i Laksevåg skolestyre fra 1952 til 1970, og tok allerede i 1952 initiativ til opprettelsen av Laksevåg Kommunale Høgre Skole. Realskolen kom i drift fra 1954, og i 1959 ble undervisningstilbudet utvidet da kommunen også fikk gymnas. Hove var medlem av byggekomiteen fra 1952 til skolebygget stod ferdig i 1957, og var formann i styret for skolen fra 1954 til 1965. 


=== Etablering av Skogliheimen ===
Hove var etter andre verdenskrig primus motor for etableringen av Skogliheimen, en institusjon for alkoholskadde som ble innviet i 1957 på Ask i Hordaland. Han var styreformann for institusjonen de første fem driftsårene (1957–1962). Institusjonen er per 2020 organisert under Helse Bergen HF, Avdeling for Rusmedisin, Askøy.


=== Verv ===
1943–1950: formann i Møre og Romsdal krets av Blå Kors
1946–1952: medlem av landsstyret for Blå Kors Norge
1952–1962: kretsformann i Bergen Krets av Blå Kors
1952–1953: leder for Bergen presteforening


== Publikasjoner ==
Hove var redaktør for Laksevåg Menighetsblad fra 1950 til 1975. I hans redaktørtid ble menighetsbladet utgitt ukentlig, i alt ga han ut ca. 1200 nummer. På oppdrag fra Institutt for Kristen Oppseding (IKO) skrev han i 1953 en lærebok i psykologi. Manuskriptet var på 300 sider, men av økonomiske grunner trykket ikke IKO boken.
Hove skrev også Haram Kyrkjesoge og Haram Skulesoge, som bind to av Bygdebok for Haram (1975). Han forfattet dessuten jubileumsheftet til 100-årsjubileet for Laksevåg kirke i 1975.


== Entreprenørskap ==
Hove var svært aktiv i tre byggekomiteer for nye kirker:

Han var medlem av byggekomiteen for Hildrestranda kapell (nå Hildre kirke) de siste årene frem til kirken sto ferdig i 1934
Han var medlem av Brattvåg kirkegårds- og kirkekomité, som var virksom fra 1938 til 1950. Kirkegården ble innviet i 1944, tomt til kirke innkjøpt, og Brattvåg kirke ble ferdigstilt i 1977
I Laksevåg var han fra 1951 leder av byggekomiteen for Nygård kirke, som ble innviet i 1972Han ledet også arbeidet for å få bygget en sosial institusjon/avlastnings-hjem (Solstreif) for vanskeligstilte ungdommer i Laksevåg, og institusjonen kom i drift i 1964. Etter seks års drift ble institusjonen solgt til Bergen Kommune  som behandlingshjem for unge piker med adferdsproblemer).


== Motstandsarbeid ==
Under den andre verdenskrig var Hove aktiv i motstandsarbeidet. Da Vigra kringkaster ble bombet 15. april 1940, ble Hove som sanitetsutdannet personell varslet om at det var mange skadde blant skytterlagets medlemmer, som hadde holdt vakt ved radiostasjonen. Hove samlet da en gruppe frivillige sanitetspersonell og rykket ut for å hjelpe. Ved ankomsten til radiostasjonen viste det seg at det kun var én person som var skadet. Den skadde var bestyreren for kringkasteren, som hadde fått en kule gjennom leggen. Hove gikk inn i bygningen for å se til ham. Da kom en ny bølge bombefly som fikk inn en fulltreffer og la bygningen i grus. Hove fikk omfattende hørselskader, men ellers bare mindre skader.Resten av krigen var han aktiv med hemmelig radio og trykking og distribusjon av illegale aviser. 


== Personalia ==
Peter Hove var sønn av snekker Ole Andreas Hove og Johanne Marie Hove født DyrkornI 1945 giftet Peter Hove seg med Frøydis Johanne Ullahammer (1922–2012).


== Kilder ==
Bjerkeseth, Bloch-Hoell, Grønningsæter et al (red.): Prester i den norske kirke og andre teologiske kandidater. Oslo, Den norske presteforening og forlaget Land og kirke, 1974
Vindenes, Tore: Blå-Korset. Jubileumsnummer, Blå kors 110 år i Bergen 1908-2018. 2018 nr 3, 72. årgang. (Kjartan Rødland og Tord Kjærnes-Semb ser tilbake på 100 år med Blå Kors. Skogliheimen.)
Ulstein, Ragnar: Småsamfunn i storkrig. Historia om Giske 1940-1945. Oslo, Samlaget 1980. (Kapitel 3, Radiostasjonen s 18-28)
www.ullanett.com
Laksevåg Menighetsblad 1950-1975
Budet i Helg og Hverdag. Menighetsblad for Laksevåg og Nygård Menigheter nr 3/2012. Nygård kirke – 40 år
Budet i Helg og Hverdag. Menighetsblad for Laksevåg og Nygård Menigheter nr 4/2012. Utdrag av tale ved Leiv Hove, Nygård Kirkes 40-års fest, 14.10.2012
Hove, Peter: Haram Bygdebok bd 2. Haram Kyrkjesoge (1973, 219s), Haram Skulesoge (1974, 153s), Brattvåg, Haram bygdeboknemnd/Hatlehols Trykkeri, 1975
Hove, Peter: Laksevåg Menighet. Et tilbakeblikk ved Laksevåg kirkes 100-års jubileum. Bergen, Laksevåg Menighet/A Garnæs Boktrykkeri 1975 (60 s)
Helgesen Håkon; In memoriam. Peter Hove. Dagen, 21. mai 1981


== Referanser ==